DA Den Europæiske Unions Tidende CE 78/461

(2004/C 78 E/0487)

SKRIFTLIG FORESPØRGSEL E-3086/03

af Bruno Gollnisch (NI) til Kommissionen

(20. oktober 2003)

Om: Tobakshandlen i Frankrig

I Frankrig har de betydelige afgiftsstigninger på tobaksvarer bevirket, at landet fra at have været transitland for smugleri af cigaretter i løbet af få måneder er blevet endemål for dette smugleri.

Desuden møder de godkendte forhandlere, og navnlig dem, der er etableret i grænseområderne, stærk konkurrence fra de tilgrænsende lande, hvor franske kunder i nogle tilfælde køber mere end blot til eget forbrug. Imidlertid udgør de 34 000 tobakshandler i Frankrig et uerstatteligt net af nærbutikker, særlig i landdistrikterne.

Ifølge de undersøgelser, der er foretaget, foregår den ulovlige handel navnlig fra østeuropæiske lande, hvoraf nogle er kommende EU-medlemsstater. Den lethed, hvormed de smuglede varer cirkulerer i EU, viser de skadelige og endog kriminalitetsfremmende virkninger af den manglende kontrol ved de indre grænser.

Hvad agter Kommissionen at foretage sig nogle måneder inden udvidelsen af Den Europæiske Union:

— dels for at sikre en reel og effektiv kontrol ved EU's ydre grænser?

— og dels for at imødegå den illoyale konkurrence, som de franske tobaksforhandlere, navnlig i grænseområderne, er ofre for?

Svar afgivet på Kommissionens vegne af Frederik Bolkestein

(5. december 2003)

Det skal først og fremmest præciseres, at told- og punktafgiftsmyndighederne med afskaffelsen af den systematiske toldkontrol ved de indre grænser har kunnet koncentrere sig om Unionens ydre grænser. Bekæmpelse af cigaretsmugling er en vigtig prioritet, ikke blot fordi det skaber illoyal konkurrence til den legitime handel, men også fordi det har budgetkonsekvenser for både Unionen og medlemsstaterne.

Bekæmpelse af den ulovlige cigarethandel er i første række en opgave for medlemsstaterne, det være sig hver især eller i forening. Men i det omfang den ulovlige handel påvirker Fællesskabets finanser, deles kompetencen mellem Fællesskabet og medlemsstaterne (artikel 280 i EF-traktaten). Kommissionen spiller navnlig gennem Det Europæiske Kontor for Bekæmpelse af Svig (OLAF) en aktiv rolle i koordinationen af de forskellige medlemsstaters tiltag. OLAF har navnlig oprettet et net af operative kontakter i medlemsstaterne og i kandidatlandene og de tiltrædende lande for at lette en hurtig indsats mod cigaretsmugling og tillige mod kilderne til denne virksomhed. OLAF har i øvrigt specielt hertil en tjeneste, som følger op på indsatsen i medlemsstaterne og kandidatlandene.

I arbejdsgruppen for toldsamarbejde, som er nedsat ved traktaten om Den Europæiske Union (tredje søjle — indre og retlige anliggender), opstiller medlemsstaterne desuden årligt et program for fælles toldovervågningsforanstaltninger med sigte på smugling af ulovlige varer. Der fokuseres ofte på smugling af cigaretter, tobak og spiritus i Unionen. Tiltagene samfinansieres af Kommissionen via AGIS-finansie-ringsprogrammet.

Kommissionen har i almindelighed altid anset spørgsmålet vedrørende kontrollen af de ydre grænser for at være af stor betydning. Den vedtog for nylig en meddelelse om toldvæsenets rolle i den integrerede forvaltning af de ydre grænser (1), som fastlægger strategien på området, hvor målet er at øge sikkerheden ved varer, der passerer over Unionens ydre grænser, mod trusler mod miljøet og borgernes sundhed og sikkerhed. I meddelelsen foreslås der en fælles tilgang til disse risici, som skal gælde for alle medlemsstaterne, og som gør det muligt at bestemme, hvor der fortrinsvis skal sættes ind ved de ydre grænser. Kontrollen ved de ydre grænser vil således blive mere effektiv.

Det skal til orientering nævnes, at der med det nye program Told 2007 som med forgængeren Told 2002 sørges for, at medlemsstaterne på en ensartet måde anvender den strengeste toldkontrol, navnlig ved de ydre grænser. Med henblik herpå er et af de vigtigste mål at styrke samarbejdet mellem toldadministrationerne for at forbedre bekæmpelsen af svig. Programmet retter sig mod de nuværende medlemsstater men også de tiltrædende lande.

Kommissionen ønsker at fremhæve, at den europæiske borger har en grundlæggende frihed til i overensstemmelse med principperne for det indre marked at købe punktafgiftsbelagte varer i en anden medlemsstat, som han selv medfører, og som er bestemt til personligt forbrug, uden at der dermed skal betales punktafgift i bopælsmedlemsstaten.

I øjeblikket gælder der i henhold til fællesskabslovgivningen kun minimumspunktafgifts-satser, ud fra hvilke medlemsstaterne frit kan fastsætte deres egne satser. Det skal bemærkes, at disse minimumssatser for tobaksvarer på forslag af Kommissionen for nylig er blevet forhøjet (2). For i øvrigt at garantere et minimumsniveau for punktafgiften på cigaretter i alle medlemsstaterne fastsættes der ved direktivet et mindstebeløb for beskatningen i euro.

Kommissionen er imidlertid klar over, at så længe der ikke er enighed medlemsstaterne imellem om en mere fremskreden harmonisering af punktafgiftssatserne, skaber forskellen i de anvendte satser konkurrencefordrejning mellem handlende i de forskellige medlemsstater, særlig i grænseområder. For at afhjælpe dette problem har Kommissionen altid talt til fordel for en større tilnærmelse af punktafgiftssatserne, særlig på tobaksvarer. Kommissionen vil fortsætte hermed for at forbedre det indre markeds funktion.

(1) KOM(2003) 452 endelig udg.

(2) Rådets direktiv 2002/10/EF af 12. februar 2002 om ændring af direktiv 92/79/EØF, direktiv 92/80/EØF og direktiv 95/59/EF for så vidt angår punktafgiftsstrukturen og -satserne for forarbejdet tobak, EFT L 46 af 16.2.2002.